
                      RAPORT COMUN
asupra propunerii legislative privind transmiterea unor terenuri din domeniul privat al statului şi din administrarea Academiei de Ştiinţe Agricole şi Silvice „Gheorghe Ionescu-Şişeşti” – Institutul Naţional de Cercetare-Dezvoltare Agricolă Fundulea în domeniul privat al Oraşului Fundulea, judeţul Călăraşi şi în administrarea Consiliului Local al Oraşului Fundulea, judeţul Călăraşi, în vederea realizării obiectivului privind dezvoltarea economică a Oraşului Fundulea
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă privind transmiterea unor terenuri din domeniul privat al statului şi din administrarea Academiei de Ştiinţe Agricole şi Silvice „Gheorghe Ionescu-Şişeşti” – Institutul Naţional de Cercetare-Dezvoltare Agricolă Fundulea în domeniul privat al Oraşului Fundulea, judeţul Călăraşi şi în administrarea Consiliului Local al Oraşului Fundulea, judeţul Călăraşi, în vederea realizării obiectivului privind dezvoltarea economică a Oraşului Fundulea, transmisă cu adresa nr. Pl.x 262 din 25 iunie 2012, înregistrată la Comisia pentru agricultură sub nr.24/235/26.06.2012, respectiv la Comisia juridică sub nr. 31/534 din 26 iunie 2012.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 18 iunie 2012.
Consiliul Legislativ a avizat favorabil  propunerea legislativă, conform avizului nr. 199 din 16 martie 2012.
Comisia pentru administraţie publică, a avizat favorabil propunerea  legislativă iar Comisia pentru învăţământ, ştiinţă, tineret şi sport a avizat negativ propunerea legislativă sus menţionată.
Propunerea legislativă supusă dezbaterii are ca obiect de reglementare transmiterea unor terenuri din domeniul public al statului şi din administrarea Academiei de Ştiinţe Agricole şi Silvice „Gheorghe Ionescu-Şişeşti” – Institutul Naţional de Cercetare Dezvoltare Agricolă Fundulea în domeniul privat al oraşului Fundulea, judeţul Călăraşi, în vederea realizării obiectivului privind dezvoltarea economică a oraşului.

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură şi membrii Comisiei juridice au examinat propunerea legislativă în şedinţa comună din data de 25.09.2012.
În urma dezbaterilor, membrii Comisiilor au hotărât, în unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative privind transmiterea unor terenuri din domeniul privat al statului şi din administrarea Academiei de Ştiinţe Agricole şi Silvice „Gheorghe Ionescu-Şişeşti” – Institutul Naţional de Cercetare-Dezvoltare Agricolă Fundulea în domeniul privat al Oraşului Fundulea, judeţul Călăraşi şi în administrarea Consiliului Local al Oraşului Fundulea, judeţul Călăraşi, în vederea realizării obiectivului privind dezvoltarea economică a Oraşului Fundulea, întrucât, suprafeţele propuse să treacă în administrarea Consiliului local al oraşului Fundulea fac parte din „suprafeţele minime indispensabile activităţii de cercetare dezvoltare” şi diminuarea acestora ar afecta activitatea de interes naţional în domeniul cercetării agricole.

Totodată, terenul prevăzut în propunerea legislativă pentru compensare, este necorespunzător şi ar conduce la reducerea posibilităţilor institutului de a contribui la creşterea producţiei agricole naţionale prin asigurarea de seminţe de calitate din soiuri şi hibrizi adaptaţi condiţiilor ţării noastre.

La dezbateri au fost prezenţi 24 din cei 25 de membri ai Comisiei pentru agricultură iar din partea Comisiei juridice au participat la lucrări 18 deputaţi din numărul total de 23 de membri.
În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE,                                                   PREŞEDINTE,
        Adrian  RĂDULESCU                                            Daniel BUDA
            SECRETAR,                                                       SECRETAR,
        Vasile MOCANU                                           Gabriel ANDRONACHE
 Consilier parlamentar,                                                                                                                  Consilier parlamentar,
  Ioana Goţa                                                                                                                                         Iuliana Fuiorea

